Burjajove 2024 comença el 2 de gener amb una divertida Festa d’Any Nou i la visita de les Emissàries Reals
2025-07-24

L’Ajuntament de Burjassot començarà el nou any de la millor manera possible: oferint una variada programació cultural gratuïta dins de Burjajove 2024.

Burjajove començarà el 2 de gener, a les 18.00 hores, a la Casa de Cultura amb una divertidíssima Festa d’Any Nou: pequedisco, personatges infantils, animació…tot tindrà cabuda en esta vesprada tan especial a la qual estan convidades a participar totes les famílies de Burjassot.

Un dia més tard, el 3 de gener i també a les 18.00 hores, Burjajove donarà l’oportunitat a les xiquetes i els xiquets que passen per la Casa de Cultura de gaudir d’un escape room, de jocs per a totes les edats i dels videojocs més actuals.

I, la vesprada del 4 de gener, l’activitat es trasllada al Parc de La Granja. Burjassot rebrà una visita molt especial, a partir de les 18.00 hores: les Emissàries Reals de Melcior, Gaspar i Baltasar estaran recollint les cartes i els últims desitjos de les xiquetes i els xiquets del municipi perquè Ses Majestats, els Reis Mags ho tinguen tot preparat la nit del 5 de gener.

Des de les 18 h i fins a les 20.30 hores, a més d’entregar les cartes a les emissàries, també es podran escriure les que queden pendents i gaudir de les animacions de Els Replegacartes i Dolços de Nadal. A més, els més menuts podran conèixer a Mickey, Minnie, Donald i Daisy i divertir-se de valent amb els inflables gegants mentre es contemplen els efectes d’il·luminació que envoltaran a la visita.

No hi ha excusa per a no gaudir, gratuïtament, d’estes tres vesprades que seran l’avantsala de la visita dels Reis Mags a Burjassot, el 5 de gener.